Man (58) stap van Kraaifontein na Springbok vir kanker | Netwerk24
Deur Jackie Kruger 18 September 2020 06:09
Michael Wynne (58) het vroeër kolon- en toe prostaatkanker gekry en moes geopereer word. Hy het fase 4-kanker gehad en is tans in remissie. Dit sal die vierde keer wees dat hy die lang pad aanpak vir die bewusmaking van kanker en kankerlyers.
Volgens Wynne dra hy die staptog ook op aan al die mense wat aan kanker dood is en diegene wat nog teen die siekte stry.
"Ek wil ook vir mense wys dat jy vorentoe kan gaan al het jy kanker," sê hy.
Langs die pad vertel hy mense van kanker waar hy ook al kom, of wanneer mense hom 'n geleentheid gee as hulle hom langs die pad sien stap met sy pienk mantel (vir kanker) en vra waaroor dit gaan.
In Koingaas, net voor Springbok, sal hy Linzell Coete, wat tans stry teen bors- en longkanker, besoek.
"Ek is elke dag in kontak met haar en weet hoe sy ly. Sy het baie seer."
Ek wil ook vir mense wys dat jy vorentoe kan gaan al het jy kanker.
Volgens Wynne het die Here hom nog elke keer beskerm wanneer hy stap of ryloop. "As ek op 'n sekere tyd in 'n dorp moet wees, kan ek maar weet ek sal dit maak. Die Here kyk na my."
Hy sê wat kommerwekkend is vir hom is dat baie mans wat hy op pad teëkom, nie weet hoe ernstig prostaatkanker is nie.
Hy is dankbaar vir organisasies wat hom wil help met bewusmaking van kanker soos die Cape Crews Movement Car Crew, wat aangebied het om vertonings te hou mits hulle 'n geskikte venue kan kry, en ander mense wat hom op die pad seën, hetsy met kos of ander donasies.